للطلب حق اللجوء وما درة بهموم ناسه؟
للي ما نام بسواتر والقصف ما وجع راسه؟
للي عاش بجنة امريكا وكضاها واحنه على فانوس كملنة دراسة؟
للي باك وصار بالصدفة معارض وبالحرام انبت ساسة؟
كم بطل عدنة انولد ما نعرف اسمة وصارت همومة السياسة؟
واخر الموديل صاعد وتحيطة دورية حراسة؟
وصار مثل الديج يصرخ والرجل كلهة نكاسة؟
الحرامي اليوم صار اكبر مناضل والشريف اعلن افلاسة.
كيفت كلشي تغير اثاري الصار اكبر انتكاسة.
توزعت كل المناصب للكرايب للمعارف وكلمن بحجمة وقياسة.
اسألك يل تقرا القصيدة المن تلوك الرئاسة؟
تلوك للحضن كاعة وما خذل فديوم ناسة.
للزرع وكت الجفاف وبجفة يحرث مو بفاسة.
للفكدت ابنه ولوكبر ينزار عهدة الدفنة صارت بالجياسة.
تلوك للفكدت عمود البيت وما باعت شرفهة وبالركن حطت الطاسة .
تلوك للثبت عكالة على راسة وما رضة بيوم التحدي يرضخ راسة.
تلوك للحجيه معدل وموزون وعينة تحرس جبالة ونخيلة وناسة .
تلوك للي عندة طيب واخلاق وفراسة .
سة عرفت المن تلوك الرئاسة ]